Skupni predlog UREDBA SVETA o spremembi Uredbe (EU) št. 204/2011 o omejevalnih ukrepih glede na razmere v Libiji /* JOIN/2014/016 final - 2014/0127 (NLE) */





OBRAZLOŽITVENI MEMORANDUM (1) Svet je 2. marca 2011 sprejel Uredbo (EU) št. 204/2011 o omejevalnih ukrepih glede na razmere v Libiji, da bi uveljavil ukrepe iz Sklepa 2011/137/SZVP z dne 28. februarja 2011. (2) Varnostni svet Združenih narodov (VSZN) je 29. marca 2014 sprejel Resolucijo 2146 (2014), s katero je plovilom v pristojnosti države članice, ki jih določi Odbor, ustanovljen v skladu z Resolucijo 1970 (2011) (v nadaljnjem besedilu: določena plovila), prepovedal natovarjanje, prevoz ali raztovarjanje surove nafte iz Libije, če vlada Libije v zvezi s tem ne da navodil. (3) Resolucija 2146 (2014) je prav tako pozvala države članice, da določenim plovilom preprečijo vplutje v pristanišča, ter prepovedala opravljati storitve oskrbovanja določenih plovil z gorivom ali drugimi zalogami ali katere koli druge storitve za določena plovila, razen če je zagotavljanje takšnih storitev nujno za humanitarne namene ali če se plovilo vrača v Libijo. (4) Varnostni svet je z Resolucijo 2146 (2014) nadalje sklenil, da morajo vse države članice sprejeti ukrepe za prepoved finančnih transakcij v zvezi s surovo nafto iz Libije na krovu določenih plovil. (5) Z namenom uveljavitve teh ukrepov je bil dne X. aprila 2014 s Sklepom Sveta 2014/XX/SZVP spremenjen Sklep Sveta 2011/137/SZVP z dne 28. februarja 2011 o omejevalnih ukrepih zaradi razmer v Libiji[1]. (6) Visoki predstavnik Unije za zunanje zadeve in varnostno politiko ter Evropska komisija predlagata, da se Uredba (EU) št. 204/2011 ustrezno spremeni. 2014/0127 (NLE) Skupni predlog UREDBA SVETA o spremembi Uredbe (EU) št. 204/2011 o omejevalnih ukrepih glede na razmere v Libiji SVET EVROPSKE UNIJE JE – ob upoštevanju Pogodbe o delovanju Evropske unije, zlasti člena 215 Pogodbe, ob upoštevanju Sklepa Sveta 2011/137/SZVP z dne 28. februarja 2011 o omejevalnih ukrepih zaradi razmer v Libiji[2], ob upoštevanju skupnega predloga Visokega predstavnika Unije za zunanje zadeve in varnostno politiko ter Evropske komisije, ob upoštevanju naslednjega: (1) Uredba Sveta (EU) št. 204/2011 z dne 2. marca 2011 o omejevalnih ukrepih glede na razmere v Libiji[3] uveljavlja ukrepe iz Sklepa 2011/137/SZVP. (2) Varnostni svet Združenih narodov (VSZN) je 29. marca 2014 sprejel Resolucijo 2146 (2014), s katero je prepovedal natovarjanje, prevoz ali raztovarjanje surove nafte iz Libije na plovilih v pristojnosti države članice, ki jih določi Odbor za sankcije (v nadaljnjem besedilu: določena plovila), če vlada Libije v zvezi s tem ne da navodil. (3) Resolucija VSZN 2146 (2014) zahteva potrebne ukrepe, da se preprečita vplutje določenih plovil v pristanišča ter opravljanje storitev oskrbovanja določenih plovil z gorivom ali drugimi zalogami ali katerih koli drugih storitev za določena plovila. (4) Resolucija VSZN 2146 (2014) prav tako prepoveduje transakcije v zvezi s surovo nafto iz Libije na krovu določenih plovil. (5) Za večjo učinkovitost bi morala biti Komisija pooblaščena, da ustrezno spremeni seznam določenih plovil, za katere veljajo ti ukrepi, na podlagi sporočil ali informacij Varnostnega sveta Združenih narodov ali Odbora za sankcije. (6) Z namenom uveljavitve teh ukrepov je bil dne X. aprila 2014 Sklep Sveta 2011/137/SZVP spremenjen s Sklepom 2014/X/SZVP. (7) Uredbo (EU) št. 204/2011 bi bilo zato treba ustrezno spremeniti – SPREJEL NASLEDNJO UREDBO: Člen 1 Uredba (EU) št. 204/2011 se spremeni: (1) v členu 1 se dodata točki (h) in (i): (h) „določena plovila“ so plovila, ki jih določi Odbor za sankcije v skladu z odstavkom 11 Resolucije VSZN 2146 (2014), kot so navedena na seznamu v Prilogi V k tej uredbi; (i) „kontaktna točka vlade Libije“ pomeni kontaktno točko, ki jo imenuje vlada Libije, kakor je bila sporočena Odboru za sankcije v skladu z odstavkom 3 Resolucije VSZN 2146 (2014); (2) vstavi se člen 10b: „Člen 10b 1. Prepovedano je natovarjanje, prevoz ali raztovarjanje surove nafte iz Libije na določenih plovilih v pristojnosti države članice, razen če tega ne odobri pristojni organ države članice po posvetovanju s kontaktno točko vlade Libije. 2. Prepovedano je sprejeti določena plovila ali jim zagotoviti dostop do pristanišč na ozemlju Unije. 3. Ukrep iz odstavka 2 se ne uporablja, kadar je vstop v pristanišče na ozemlju Unije potreben zaradi pregleda, v nujnih primerih ali kadar se plovilo vrača v Libijo. 4. Državljanom držav članic ali z ozemlja držav članic je prepovedano opravljati storitve oskrbovanja določenih plovil z gorivom ali drugimi zalogami ali katere koli druge storitve za določena plovila, vključno z oskrbo z gorivom ali drugimi zalogami. 5. Pristojni organi držav članic, kakor so navedeni v Prilogi IV, lahko odobrijo izjeme od ukrepa, uvedenega z odstavkom 4, kadar je to potrebno za humanitarne namene ali iz varnostnih razlogov ali kadar se plovilo vrača v Libijo. O vsaki taki odobritvi je treba pisno obvestiti Odbor za sankcije in Komisijo. 6. Prepovedane so finančne transakcije v zvezi s surovo nafto na krovu določenih plovil, vključno s prodajo surove nafte, sklenitev zavarovanja za prevoz surove nafte, uporaba surove nafte kot kredita ali sprejemanje pristaniških pristojbin s strani ladijske družbe, odgovorne za njen prevoz.“; (3) člen 15 se nadomesti z naslednjim: „Člen 15 Komisija je pooblaščena, da spremeni: (a) Prilogo IV na podlagi podatkov, ki so jih predložile države članice; (b) Prilogo V na podlagi odločitev, ki jih je sprejel bodisi Varnostni svet Združenih narodov bodisi Odbor za sankcije.“ Člen 2 Ta uredba začne veljati dan po objavi v Uradnem listu Evropske unije. Ta uredba je v celoti zavezujoča in se neposredno uporablja v vseh državah članicah. V Bruslju, Za Svet Predsednik [1] UL L 58, 3.3.2011, str. 1. [2] UL L 58, 3.3.2011, str. 1. [3] UL L 58, 3.3.2011, str. 1.